**ԻջԵՎան համայնքի ղեկավարի տարեկան հաշվետվությունը համայնքի 2018 թվականի բյուջեի կատարման մասին**

Իջևան համայնքի 2018թ բյուջեն կատարվել է 97.8%-ով, այդ թվում սեփական եկամուտների մասով 92.8%-ով: 2017 թ-ի համեմատ սեփական եկամուտներն աճել են 11 մլն դրամով:

Հարկային եկամուտների կատարողականը կազմվել է 90.2%, այդ թվում գույքահարկը կատարվել է 90.2%-ով, որից ֆիզիկական անձանց վճարումների հաշվին 87.7%-ով, իրավաբանական անձանց վճարումների հաշվին 116.2%-ով:

Ընդամենը տուրքերը կատարվել են 99.4%-ով, այդ թվում պետական տուրքերի գծով 98,7%-ով, տեղական տուրքերի գծով 99.9%-ով:

Ոգելից խմիչքների վաճառքի թույլտվության համար գանձվող տուրքը 2018թ կազմվել է 1473.2 հազար դրամ, կամ 105.2%:

Գովազդների մասով նախատեսված 3900.0 հազար դրամի փոխարեն հավաքագրվել է 4276.6 հազար դրամ կամ 109.7%:

Թանկարժեք մետաղներից պատրաստված իրերի վաճառքի թույլտվության համար գանձվել է 250.0 հազար դրամ կամ 83.3%:

Ոչ հարկային եկամուտները կատարվել են 93.7%:

Օտարման առաջադրանքը կատարվել է 100.4%-ով: Համայնքի բյուջեի ծախսային մասը կատարվել է 85.4%-ով, այդ թվում կրթության բնագավառում նախատեսված ծախսումները կատարվել են 99.8%-ով, մշակույթ և սպորտի բնագավառում 95.9%-ով, աղբահանության և սանմաքրման ծախսերը՝ 97.5%-ով, ընդհանուր բնույթի համայնքային ծառայությունները՝ 96,1%-ով:

Իջևան համայնքում իրականացրած աշխատանքների առումով 2018 թվականը բավականին հագեցած էր: Իրականցվել են ճանապարհների բարեկարգման, փողոցների որոշ հատվածների ասֆալտապատման, փոսալցման աշխատանքներ: Տարեսկզբին խճապատման աշխատանքներ են կատարվել քաղաքի գրեթե բոլոր փողոցներում: Միջպետական մայրուղու հիմնանորոգումից առաջացած ասֆալտի քերուկը 12 կմ հեռավորություն ունեցող Հովք հանայնքից համայնքապետարանի միջոցներով ձեռք է բերվել և տեղափոխվել Իջևան, որով բարեկարգվել են Թևոսյան, Պռոշյան, Սայաթ-Նովա, Թուխիկյան, Այգեստան, Տերյան փողոցները, Բլբուլյան փ. 25 և 82 շենքերի հարակից տարածքները: Քաղաքի ասֆալտապատ՝ Բլբուլյան, Վասիլյան փողոցներում, Ազատամարտիկների հրապարակում, Բլբուլյան փողոցից դեպի գերեզմանատուն տանող ճանապարհում իրականցվել են փոսային վերանորոգման աշխատանքներ: Ասֆալտապատում է կատարվել Սահմանադրության հրապարակում, Ասլանյան փողոցի մի հատվածում: Քաղաքի գրեթե բոլոր փողոցները խճապատվել են:

Համայնքապետարանի մշտական ուշադրության կենտրոնում է նաև նոր աշխատատեղերի ստեղծումը, փոքր ու միջին ձեռնարկատիրության զարգացումը: Ներդրողներ ներգրավելու արդյունքում Անկախության փողոցում գտնվող կիսակառույցը դարձել է առևտրի կենտրոն, հետագայում այստեղ կգործի նաև ժամանցի կենտրոն: Քաղաքի արտաքին տեսքն ավելի ժամանակակից և հրապուրիչ դարձնելուց բացի, այն նպաստել է նաև նոր աշխատատեղերի ստեղծմանը:

Քաղաքաշինության ոլորտում իրականացվել են այլ նկատելի աշխատանքներ: Հիմնանորոգվել և կահավորվել է Ավանդույթ ՀՈԱԿ-ը: Վերանորոգվել է Իջևանի մարզադպրոցը: Մարզադահլիճի մանրահատակը փոխարինվել է վինիլային ծածկույթով,ծածկվել մարզագորգով: Իջևանի թիվ 5 մանկապարտեզում վերանորոգվել է խմբասենյակների հատակը, թիվ 8 մանկապարտեզը համալրվել է նոր գույքով՝ ձեռք է բերվել 32 մահճակալ: Նորոգվել են Իջևանի զբոսայգու և շատրվանների հրապարակի վնասված նստարանները: Անկախության փողոցում տեղադրվել է ցայտաղբյուր:

Կանաչ, գեղեցիկ և բարետես քաղաք ունենալու համար համայնքային ենթակայության ՙԻջևանի քաղաքային կոմունալ ծառայություն՚ հիմնարկի ուժերով քաղաքի բոլոր փողոցները մաքրվել են ավելորդ բուսականությունից, էտվել ծառերն ու թփերը, համալրվել նոր թփատեսակներով և ծառերով: Երևանյան, Մետաղագործների, Ազատամարտիկների և Արցախյան փողոցներում տնկվել է 100 բարդի, իսկ ՈՒսանողական, Երևանյան, Անկախության, Ազատամարտիկների և Վասիլյան փողոցներում՝ 1500 վարդի թուփ և 80 ուռենի: Անկախության և Աշոտ Մելիքբեկյան փողոցներում տնկվել է 200 յուկայի տնկի, կանաչապատ տարածքներում՝ 1000 թավշածաղիկ:

Աղստև գետի հունը մաքրվել է ջրաբերուկներից, աղբից, գետի ընթացքը խոչընդոտող բուսականությունից:

Աղբահանությունն ավելի արդյունավետ կազմակերպելու նպատակով քաղաքապետարանը 2018 թվականին պայմանագրով ձեռք է բերել լրացուցիչ աղբատար մեքենա: Տարվա ընթացքում ձեռք են բերվել100 քարե և 50 մետաղյա աղբամաններ և տեղադրվել քաղաքի տարբեր հատվածներում:

Հանայնքում անվտանգ երթևեկություն ապահովելու նպատակով Վասիլյան-Մետաղագործներ փողոցներում երթևեկությունը դարձել է շրջանաձև, քաղաքում տեղադրվել են ճանապարհային նշաններ, կատարվել հետիոտն անցումների գծանշումներ:

Տարվա ընթացքում իրականցվել են լուսավորության ցանցի վերանորոգման /900մ/ և կառուցման աշխատանքներ: Լուսավորության նոր ցանց է տեղադրվել Նար-Դոս, Մետաղագործներ, Անտառային և Մեհրաբյան փողոցներում, Մյասնիկյան 2-րդ նրբանցքում:

Իջևանի քաղաքապետարանի տարածքային զարգացման և քաղաքաշինության բաժնի կողմից 2018թ կատարվել են ՝

* աճուրդային ձևով հողամասերի օտարում՝ 33 հատ,
* մրցութային ձևով հողամասերի տրամադրում՝ 38 հատ,
* տնատիրությունների և օբյեկտների հասցեավորումներ՝-209 հատ,
* բնակելի կառուցապատման հողամասերի և շինությունների հիմքերի վերականգնում ,,Իրավունք հաստատող փաստաթղթերը չպահպանված անհատական բնակելի տների'' օրենքին համաձայն՝ 74 հատ,
* վերահասցեավորում՝ 63 հատ,
* հողամասերի և ինքնակամ կառույցների համայնքային սեփականության ճանաչում՝ 21 հատ,
* հողամասերի սահմանների ճշտում՝ 23 հատ,
* հողամասերի կառուցապատման իրավունքի համաձայնեցում՝ 13 հատ,
* հողամասերի ընդլայնում՝ 4 հատ,
* անհատական բնակելի տների 300.0քմ –ից ավել հողամասերի ուղղակի վաճառք՝ 3 հատ,
* ինքնակամ հասարակական կառույցների օտարում՝ 30 հատ,
* նախապատվության իրավունքով ուղղակի վաճառք՝ 4 հատ,
* հողամասերի անհատույց օտարում՝ 1 հատ,
* կառուցապատման իրավունքով հողամասի տրամադրման՝ 30 հատ,
* ճարտարապետահատակագծային առաջադրանքների տրամադրում՝ 41 հատ,
* շինարարության թույլտվությունների տրամադրում ՝ 34 հատ,
* շինարարության շահագործման փաստագրման ակտերի տրամադրում՝ 19 հատ
* հողահատկացման հիմքերի վերականգնում` 4 հատ
* գործառնական նշանակության փոխում` 74 հատ
* իքնակամ կառուցված շինությունների իրավական կարգավիճակի մասին 8 հատ
* անհատույց օտարում 2 հատ

 2018 թվականին ներքին աուդիտի բաժնի կողմից քաղաքապետարանի աշխատակազմի բաժիններում և ենթակա կազմակերպություններում իրականացվել է 10 աուդիտ, որի արդյունքում կազմվել է համապատասխան հաշվետվություններ:

 Աուդիտի արդյունքում հայտնաբերված խախտումները իրազեկվել են իրավասու պաշտոնատար անձանց և տրվել են համապատասխան ցուցումներ այն վերացնելու և ապագայում նույնը չկրկնելու կապակցությամբ: Ներքին աուդիտի կողմից համայնքապետասրանում և ենթակայության կազմակերպություններում պարբերաբար իրականացվում է սեմինար խորհրդատվություններ՝ կապված օրենքների և նրանցում կատարված փոփոխությունների վերաբերյալ: Կազմակերպվել են ներքին աուդիտի կոմիտեի նիստեր:

Ձեռքբերումներ կան նաև մշակույթի և սպորտի ոլորտներում: 2018 թվականին Իջևանը ճանաչվել է տարվա երիտասարդական մայրաքաղաք:

Այդ առիթով կատարվեց պաշտոնական բացման արարողություն: Իջևանում մեծ շուքով նշվեց Երիտասարդության միջազգային օրը: «Արգենտինական տանգոյի շաբաթ Հայաստանում» միջոցառման շրջանակներում Իջևանում կազմակերպվեց Արգենտինական տանգոյի օր, մեծ շուքով նշվեց նաև «Եվրոպան այստեղ է, Իջևանում» տոնակատարությունը:

Երաժշտական և արվեստի դպրոցների սաները մասնակցել են մի շարք հանրապետական և միջազգային մրցույթ-փառատոների և զբաղեցրել 1-3 պատվավոր տեղերը: Տարվա հրաշամանուկ է ճանաչվել երաժշտական դպրոցի սան Գոռ Հարությունյանը, ով հաղթող է ճանաչվել նաև Սան Ռեմո փառատոնի նախընտրական փուլում: Իջևանի և տարածաշրջանի մանկապարտեզներում և դպրոցներում տարվա ընթացքում թատերականբ ներկայացումներով հանդես է եկել մշակույթի տան ՙՀեքիաթ՚ մանկապատանեկան թատերախումբը, երաժշտական միջնակարգ դպրոցի ժողգործիքների համույթը սահմանամերձ գյուղերում կազմակերպել է համերգներ: Իջևանի մարզադպրոցում ևս արձանագրվել են հաջողություններ: Տարվա ընթացքում կազմակերպվել են մրցաշարեր, որտեղ մեր սաները ցուցաբերել են բարձր պատրաստվածություն: Նրանք մասնակցել են ֆուտբոլի, փետրագնդակի, սամբո,ազատ ոճ ըմբշամարտերի, բռնցքամարտի հանրապետական և միջազգային առաջնությունների և արժանացել 1-3 պատվավոր տեղերի: ԿԱ-ՄԵԿ  մարզաձևից Իջևանն ունի աշխարհի չեմպիոն, սամբոյի աշխարհի պատանեկան առաջնության խաղերում ունենք աշխարհի փոխչեմպիոն, ազատ ոճ ըմբշամարտից Հայաստանի երիտասարդական առաջնության չեմպիոն, Եվրոպայի առաջնության 5-րդ մրցանակակիր:

Տարեվերջին, ինչպես միշտ, ընտրվեցին մարզադպրոցի 10 լավագույն մարզիկներ և մարզիչներ և խրախուսվեցին համայնքապետի կողմից:

 Համայնքապետարանը շարունակում է ավանդական դարձած բարեկամությունը Ֆրանսիայի Վալանս, Ռումինիայի Գեռլա և ՌԴ Կոստրոմա քաղաքների հետ: Ֆրանկոֆոնիայի գագաթնաժողովի օրերին Վալանսի պատվիրակությունը քաղաքապետ Նիկոլաս Դարագոնի գլխավորությամբ հյուրընկալվել է Իջևանում: Ձեռք են բերվել համագործակցության նոր պայմանավորվածություններ:

Համայնքի հանրակրթական դպրոցների 1-4 դասարանի աշակերտներին, մանկապարտեզներ և զարգացման կենտրոններ հաճախող երեխաներին տրվել են ամանորյա նվերներ:

Իջևանի քաղաքապետարանի ֆինանսավորմամբ տպագրվել է   Ռուբեն Սիմոնյանի  «Իջևան»  գիրքը: Իջևան համայնքի ավագանու որոշմամբ զոհված ազատամարտիկների ընտանիքներին կտրամադրվեն տնամերձ հողամասեր: